সোলাঙ্কি রায় নামে যদি তাঁকে না চেনেন তবে ‘ইচ্ছেনদী’-র মেঘলা বললে অবশ্যই চিনবেন। গত দেড় বছর ধরে স্টার জলসা-র এই ধারাবাহিকের নায়িকা হিসেবে তিনি দর্শকদের মন জয় করে বসে আছেন। যদিও শুধুই সোলাঙ্কি এই ধারাবাহিকের ইউএসপি নন, সঙ্গে বিক্রম চট্টোপাধ্যায়ের মতো হ্যান্ডসাম হিরোর সঙ্গে জুটি বাঁধাও একটা ব্যাপার বটে। 

এই হিরোকে নিয়েই গুঞ্জন উঠেছিল বেশ কিছুদিন আগে। কানাঘুষো শোনা যাচ্ছিল যে ‘ইচ্ছেনদী’-র অন-স্ক্রিন কাপল আসলে অফ-স্ক্রিন কাপলও বটে। যদিও সেই তত্ত্ব নাকচ করেছিলেন ইউনিটেরই এক সদস্য। কিন্তু তাতে কানাঘুষোটা থামেনি। ওদিকে এবেলা ওয়েবসাইটকে দেওয়া সাক্ষাৎকারে বিক্রম কোনওমতেই প্রকাশ করেননি তাঁর ব্যক্তিগত সম্পর্কের কথা। অন্য একটি সাক্ষাৎকারে সোলাঙ্কি এবেলা ওয়েবসাইটকে বলেছিলেন যে তাঁর জীবনে ‘বিশেষ’ কেউ রয়েছেন কিন্তু তাঁর নামটি তিনি জানাননি। এই মুহূর্তে যে বিয়ের প্ল্যান নেই সেটাও বলেছিলেন। 

কিন্তু সম্পর্কটি কতটা ‘অফিসিয়াল’ সেটা ঠিক স্পষ্ট ছিল না। অতি সম্প্রতি সোলাঙ্কি তাঁর ফেসবুক প্রোফাইলে ইনফো আপডেট করেছেন— ‘ইন আ রিলেশনশিপ’। এই আপডেটটি দেওয়ার পরেই কমেন্ট ও লাইকের বন্যা বয়ে গিয়েছে। প্রায় হাজার দেড়েক ফেসবুক ইউজার লাইক করেছেন এই আপডেট। তার মধ্যে বাংলা টেলিজগতের অনেকেই রয়েছেন। আর সোলাঙ্কির বন্ধুরা তো অভিনন্দন জানিয়েছেন বটেই। প্রায় প্রত্যেকের কমেন্টেরই মজার মজার জবাবও দিয়েছিলেন সোলাঙ্কি। 
আরও পড়ুন
এবেলা ওয়েবসাইটকে দেওয়া সোলাঙ্কি রায়ের বিশেষ সাক্ষাৎকার
‘ইচ্ছেনদী’-র অনুরাগ ছুটি পেলেই পালাতে চান এক অভিনেত্রীকে সঙ্গে নিয়ে
বোঝাই যাচ্ছে, মনটা এখন তাঁর বেজায় ভাল। এক বন্ধু আবার মজা করে জিজ্ঞাসা করেছেন ‘সিরিয়াসলি’? সোলাঙ্কি তার জবাবে বলেছেন ‘সিরিয়াসলি’! তবে কমেন্টের উত্তরেও তিনি খুবই মাপা, কেউ যেন না ঘুণাক্ষরেও জেনে ফেলেন কে তাঁর মনের মানুষ। উচ্ছ্বাসে গা ভাসালেও বুদ্বিমতী সোলাঙ্কি জানেন, ঠিক কখন কোথায় দাঁড়ি টানতে হয়! অল দ্য বেস্ট সোলাঙ্কি।